Man dood tydens skietery op insleepvoertuigDie toneel. (Foto: Netcare 911) Die bestuurder van ŉ insleepvoertuig is Sondag in Phoenix, Durban, doodgeskiet toe daar vanuit ŉ ander voertuig in die verbyry op hom losgebrand is. Lt.kol. Thulani Zwane, woordvoerder van die polisie, het die voorval aan Maroela Media bevestig. Volgens Zwane het die man in die insleepvoertuig gesit op Sunfordweg toe ŉ wit Toyota Etios verby ry en skote vanuit dié voertuig op hom afgevuur is. Shawn Herbst, woordvoerder van Netcare 911, het gesê nooddienste is Sondag laatmiddag na die toneel ontbied. Paramedici kon egter niks vir die man doen nie en hy is op die toneel dood verklaar. Zwane vertel dat die verdagtes ná die skietery ook ŉ VW Vivo gekaap het waarmee hulle op die vlug geslaan het. Die Toyota Etios wat die verdagtes agtergelaat het, is intussen gevind. Dié motor is vroeër die maand in Sydenham in Johannesburg gesteel. Zwane het gesê die motief vir die skietvoorval is op die stadium onbekend. Niemand is nog in verband met die voorval in hegtenis geneem nie.